苏辙
送交代刘莘老
建元一二间，多士四方至。
翩翩下鸿鹄，一一抱经纬。
功名更唯诺，爵禄相馈遗。
纵横圣贤业，磊落君臣意。
慷慨鲁诸生，雍容古君子。
扶摇云汉上，睥睨千万里。
入台霜凛然，不肯下词气。
失足青冥中，投命江湖里。
区区留都客，矫矫当世士。
空使往来人，叹息更相指。
我生本羁孤，无食强为吏。
褰裳避涂泥，十载守憔悴。
逝将老茅屋，何幸继前轨。
念君今尚然，顾我真当尔。
百年同一梦，穷达浪忧喜。
有酒慰离愁，贫贱非君耻。